Marosz, Ján, poslanec NR SR (2019-03-27):
Ďakujem pekne za slovo. Vážený pán minister, vážené kolegyne, kolegovia, my určite podporíme tento bod programu. Ja by som možno len zhrnul, čo aj ja osobne alebo aj s kolegami aj župnými poslancami a so župankou pani Erikou Jurinovou sme v tomto smere vykonali. Pripomeňme si, že pri Žiline sa nachádza letisko Žilina, ku ktorému vedie z D3, z diaľnice D3 je tam aj privádzač za nemalé prostriedky vybudovaný. No a napriek tomu, že tá lokalita okolia Žiliny je silná priemyselná lokalita, kde máme viacero firiem, ako napríklad KIA, Schaeffler a podobne, Scheidt & Bachmann, je tam množstvo, množstvo technológií v tejto oblasti, je to turisticky zaujímavá lokalita, máme tam nádherné hory, termálne kúpele a podobne, tak boli sme svedkami toho, že nám tam za celé desaťročie letisko jednoducho chátra pred očami a toto letisko aj nečinnosťou štátu doslova bolo na zavretie, bola tam letisková dráha, ktorá bola v zlom stave, a toto letisko si vyžadovalo naozaj nemalé prostriedky na to, aby reálne fungovalo. Na druhej strane ale treba povedať, že je tam aj pekný a pozitívny projekt, že súčasťou letiska je aj Žilinská univerzita, ktorá na katedre leteckej dopravy vychováva vedúcich letových prevádzkových služieb, školí pilotov, majú tam trenažéry, majú tam naozaj v rámci toho letiska špičkové pracoviská a robia naozaj kvalitnú a dobrú robotu a absolventi tejto Žilinskej univerzity sú známi v celom svete v rôznych leteckých spoločnostiach. No a práve aj vďaka tomu, že je tam nejaké pekné dielo a má to aj nejakú históriu, to letisko, a mohlo by mať v dnešnej dobe prínos pre občanov toho regiónu, tak nás veľmi zneistili a znepokojili informácie, že toto letisko štát plánuje prenajať, no a prenajať takým nejakým záhadným spôsobom, že nebolo ani jasné, ako tento prenájom vlastne dopadne. A my sme sa skutočne na žilinskej župe obávali, že toto letisko je určené na zánik. Ako bolo povedané, ten nový, ktorý dostane to letisko do majetku, stačí, že tam prejde po tej dráhe bager a povie, neni spôsobilé, jednoducho treba ho zavrieť. A ešte takú vec poviem, však mám imunitu, že mali sme informácie, že už tam obchádzajú rôzni developeri a už s občanmi toho regiónu podpisujú zmluvy o budúcej zmluve, čiže tie naše reálne hrozby sa začali aj potvrdzovať, že štát nielenže sa poriadne nestará o to letisko, ale už sú tam rôzni developeri, tí oligarchovia na pozadí, ktorí si tam rozparceluvávajú to okolie toho letiska a chcú tam jednoducho urobiť nejaký svoj biznis projekt. No a my sme povedali, my sa zastaneme ľudí, v dnešnej dobe vidíme napríklad pozitívny príklad prievidzského letiska, ktoré sa rozlietalo, jedna firma, zásluhou jednej firmy prievidzské letisko funguje, tak prečo by nemohlo aj to žilinské. A tak sme iniciovali spolu so Žilinskou univerzitou, Žilinským samosprávnym krajom aj mestom Žilina, a tu poviem, akože pozitívne ocením aj prínos inžiniera Chomu, ktorý za mesto Žilina bol ochotný participovať na tomto memorande, že sme požiadali ministerstvo dopravy, aby toto letisko slúžilo svojmu pôvodnému zámeru a že my ako región sa pokúsime o to letisko postarať a ho rozlietať. A tento zámer sa aj vydaril a zároveň teda aj z tohto miesta chcem poďakovať pánu ministrovi dopravy, že takýmto spôsobom, veľmi konštruktívne, pristúpil k rokovaniam s pani župankou Erikou Jurinovou, ktorá so svojím tímom aj s podpredsedom pre dopravu pánom Janckulíkom vzájomnými rokovaniami urobili veľký kus práce, a takýmto spôsobom dnešný deň dochádza k tomu prevodu tých väčšinových akcií letiska na samosprávny kraj. Takže naozaj len chcem pozitívne oceniť a my veríme, že keď sa to podarilo v Prievidzi, keď sa to podarilo v Českých Budějoviciach, keď sa to podarilo aj malým regiónom, tak sa to podarí aj Žilinskému samosprávnemu kraju a mestu Žilina a toto letisko bude slúžiť svojmu pôvodnému zámeru. Tu vás aj v mene pani županky, pán minister, chcem poprosiť, aby, sú tu nejaké tie kulehy, ktoré na nás ešte číhajú, pán kolega Janckulík bude o tom hovoriť presnejšie, aby ste boli naozaj súčinne nápomocný a nejakým spôsobom nám nedávali nohu do dverí. Skúsim to úplne zjednodušiť, aby nejakí tí oligarchovia, ktorí si brúsili zuby na tie parcely, aby naozaj akože radšej zbalili kufre a zamerali sa na svoje iné biznisy, ale aby ste vy urobili všetko pre to, aby toto letisko slúžilo svojmu pôvodnému zámeru, aby sa nám spoločnými silami – aj štátu, aj župe – podarilo ho rozlietať, aby slúžilo doprave obyvateľstva do civilizovanej Európy a ocitlo sa v cestovných poriadkoch na mape sveta. Takže tak. Ďakujem veľmi pekne.